Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A munkaügyi ellenőrzésről szóló 1996. évi LXXV. törvény
Paragraph Index: 1473

2. Bírósági utak: munkaügyi és polgári perek indításának lehetősége A jogérvényesítés egyik (alternatív) lehetősége, ha a munkavállaló munkaügyi jogvitát kezdeményez az őt ért hátrányos megkülönböztetés miatt. Az országgyűlési biztosok hatásköre nem terjed ki a bíróságokra, így vizsgálatunk tárgyát sem egyedi bírósági ügy, sem a munkaügyi bíróságok ítélkezési gyakorlata nem képezhette. Az Obtv. 25. §-a azonban lehetőséget ad arra, hogy az országgyűlési biztosok fellépjenek, ha a visszásság az adott kérdés jogi szabályozottságának hiányára vezethető vissza. Ebből következően nem sérti a bírói függetlenség elvét annak áttekintése, hogy az alapvető jogok megsértése miatt keletkezett igények — az Alkotmány rendelkezésének megfelelően — bíróság előtt érvényesíthetők-e. A kisebbségi biztos az 1996. évi országgyűlési beszámolójában kifejtette azt az álláspontját, hogy a munkaviszony fennállása alatt tapasztalható diszkrimináció bírósági jogorvoslata alapvetően megoldott. A munkavállaló a munkáltató sérelmes döntése ellen munkaügyi jogvitát kezdeményezhet. A rnunkaügyi bíróság hatáskörébe tartozó eljárás során a munkavállaló jogainak védelmét szolgálja a hátrányos megkülönböztetés feltárását elősegítő speciális eljárási szabály — a bizonyítási teher munkáltatóra hárítása — és a tárgyalás tizenöt napon belüli kitűzésének előírása. Amennyiben a hátrányos megkülönböztetés a munkaviszony jogellenes megszüntetését jelenti, az Mt. megfelelő jogkövetkezményeket helyez kilátásba: a munkavállalót kérelmére eredeti munkakörében kell továbbfoglalkoztatni, valamint meg kell téríteni elmaradt munkabérét és felmerült kárát. Ha a munkavállaló nem kéri továbbfoglalkoztatását, jogosult a rendes felmondás esetén járó végkielégítés kétszeresének (de legalább két havi átlagkeresetének) megfelelő összegre is. Nem megfelelő azonban a munkaviszony létesítésének jogellenes, diszkriminatív megtagadása esetében igénybe vehető bírósági jogérvényesítés szabályozása. Az Mt. 5. § (1) bekezdése általános jelleggel tilalmazza a munkavállalók hátrányos megkülönböztetését. Az Mt. indokolása szerint: „a megfogalmazásból következően a tilalmat alkalmazni kell a munkaviszony létesítésénél, a munkaviszony tartama alatt a jogok és kötelezettségek meghatározásánál, a felelősség érvényesítésénél, valamint a munkaviszony megszüntetésénél”.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes